ការសម្ភាសន៍របស់អ៊ុំ ឃឹត អឿង

ក.អ្នកធ្វើការសម្ភាសន៍ឈ្មោះ​ ឌី ណាផា ខ. អ្នកត្រូវគេសម្ភាសន៍ឈ្មោះ ឃឹត អឿង

ក៖​ ចឹងជាដំបូងខ្ញុំសូមថ្លែងអំណរគុណដល់អ៊ុំដែលបានអនុញ្ញាតឲ្យខ្ញុំសម្ភាសន៍នៅប្រវិត្តរបស់អ៊ុំ​ចាសហើយការសម្ភាសន៍ណឹងត្រូវបានរៀបចំដោយសកលវិទ្យាល័យដែលមានឈ្មោះថា BYU ដែលនៅឯប្រទេសសហរដ្ឋអាមេរិក ហើយគោលបំណងដែលសាកលវិទ្យាល័យចង់សម្ភាសន៍ប្រវិត្តប្រជាជនខ្មែរគឺចង់រក្សារទុកនូវប្រវិត្តប្រជាជនខ្មែរយើងដើម្បីឲ្យកូនចៅជំនាន់ក្រោយគាត់អាចស្គាល់ពីប្រវិត្តរបស់ជីដូនជីតាហើយនិង រៀ​នអំពីប្រវិត្តសាស្ត្ររបស់ពួកគាត់ណា អ៊ុំចាសហើយចឹងពេលដែលខ្ញុំសម្ភាសន៍របស់អ៊ុំណឹង ខ្ញុំនឹងដាក់ការសម្ភាសន៍របស់អ៊ុំនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាអ៊ុំ, ចឹងតើអ៊ុំយល់ព្រមឲ្យខ្ញុំដាក់សំភាសន៏របស់អ៊ុំចូលទៅក្នុងវេបសាយរបស់សាលាទេអ៊ុំ?

ខ៖ ឲ្យតែមានសុខមានថាអី។

ក៖ ចាសចឹងសម្រាប់ថ្ងៃខែដែលខ្ញុំសំភាសន៏គឺ នៅថ្ងៃទី០៦ ខែមិថុនា ឆ្នាំ២០២០ ហើយការសំភាន៍ត្រូវបានធ្វើឡើងនៅភូមិឃ្នាតចាស់ ឃុំជ្រេវ ខេត្តសៀមរាប ហើយខ្ញុំជាអ្នកសម្ភាសន៍ឈ្មោះឌី ណាផា ចឹងខ្ញុំចង់សួរថាតើអ៊ុំមានឈ្មោះអ្វីដែរ?

ខ៖​ ខ្ញុំឈ្មោះ ឃឹត អឿង។

ក៖ អ៊ុំមានឈ្មោះហៅក្រៅទេអ៊ុំ?

ខ៖​ ឈ្មោះក្រៅហៅយាយស៊ីម យាយស៊ីម។

ក៖ អ៊ុំមានអាយប៉ុន្មានហើយអ៊ុំឆ្នាំណឹង?

ខ៖​ ៧២ឆ្នាំហើយ។

ក៖ ចាស ចឹងអ៊ុំចាំថាអ៊ុំកើតនៅថ្ងៃខែឆ្នាំកំណើតទេអ៊ុំ?

ខ៖ មិនដឹងទេ ដឹងតែមានអាយុ៧២។

ក៖ ចុះឆ្នាំខ្មែរអ៊ុំចាំអត់ទេអ៊ុំ?

ខ៖ កើតខែផល្គុន ឆ្នាំឆ្លូវ អាយុ៧២ មិនដឹងទេ មិនចេះដឹងទេក្មួយអើយ។

ក៖ ចឹងអ៊ុំស្រីមានស្រុកកំណើតនៅឯណាដែរ?

ខ៖​ ស្រុកខ្ញុំនៅឆ្ងាយណាស់នៅរស់រហូតដល់ពាមគងនោះ។

ក៖ តើអ៊ុំមាន​បងប្អូនចំនួនប៉ុន្មាននាក់ដែរអ៊ុំ?

ខ៖​ អត់មានទេ មានតែខ្ញុំមួយ គេងាប់អស់ហើយខ្ជិលនិយាយងាប់អស់ហើយមិនបាច់ទេ មានតែម្នាក់ឯងគត់។

ក៖ ចុះអ៊ុំជាកូនទីប៉ុន្មានអ៊ុំ?

ខ៖ ខ្ញុំពៅគេ។

ក៖ ចុះអ៊ុំអាចប្រាប់ឈ្មោះរបស់បងប្អូនអ៊ុំបានទេ?

ខ៖ ងាប់អស់ហើយណឹង បើងាប់ហើយមិនបាច់ទេ ងាប់អស់ហើយ។

ក៖ ចុះអ៊ុំមានចងចាំរឿងអ្វីខ្លះពីបងប្អូនទេអ៊ុំ ទាំងសប្បាយទាំងកំសត់ទេអ៊ុំ?

ខ៖ វានៅជំនាន់ណឹងតែងតែចឹងហើយ តែងតែស្ទូងស្រូវដកសំណាប ខ្ញុំដកសំណាបផងស្ទូងផងមានតែចឹងទេក្មួយជំនាន់ណឹងនោះ អត់មានអីទេមានចឹងម៉ង។

ក៖ ចាសចុះអ៊ុំធ្លាប់ធ្វើអ្វីខ្លះដែរតាំងពីនៅតូចៗជាមួយបងប្អូនរបស់អ៊ុំណា?

ខ៖​ មិនធ្វើអីទេ ត្បាញតែក្រមារទេ ត្បាញតែក្រមារទេស្រុកណឹងនោះ។

ក៖ ចុះអ៊ុំធ្លាប់លេងល្បែងកំសាន្ត ឬការប្រលែងលេងជាមួយបងប្អូនអ៊ុំទេអ៊ុំ?

ខ៖ អត់ទេពៅនៅតែឯងមិនដែលបានប្រលែងជាមួយបងប្អូនអីទេ បើគេរៀបការបាត់អស់អាលីងនៅតែឯងទៀត មែនខ្ញុំនៅតែឯង តាឯណាតែពុកម៉ែខ្ញុំណឹង ដល់មកដល់តាវាដាច់ទៅហើយ ដាច់អាពតទៅហើយ។

ក៖​ ចុះឥឡូវបងប្អូនរបស់អ៊ុំនៅខេត្តណា?

ខ៖ នៅខេត្តកំពង់ចាមទាំងអស់ ខេត្តកំពង់ចាម។

ក៖ ចុះឪពុកម្តាយរបស់អ៊ុំ?

ខ៖ ក៏នៅខេត្តកំពង់ចាមដែរ។

ក៖ ចុះម្តាយរបស់អ៊ុំគាត់ឈ្មោះអីដែរ?

ខ៖​ ឈ្មោះយាយឈួន។

ក៖ ចុះឪពុកវិញ?

ខ៖ ឈ្មោះតាឃឹន។

ក៖ ចុះមកដល់ឥឡូវឪពុករបស់អ៊ុំគាត់មានអាយុប៉ុន្មានហើយអ៊ុំ?

ខ៖ ងាប់យូរហើយមិនដឹងន្មានហើយទេ ងាប់ជំនាន់ណឹងជំនាន់អាពត ងាប់ណឹង៧៦ ម៉ែខ្ញុំឆ្នាំ៧២អាយុគាត់។

ក៖ ចុះអ៊ុំដឹងថាឪពុករបស់អ៊ុំគាត់កើតនៅថ្ងៃណាខែណាឆ្នាំណាទេអ៊ុំ?

ខ៖ អត់ដឹងទាល់តែសោះក្មួយអើយ អត់ដឹងទេមិនដឹងសោះម៉ង

ក៖ ចុះអ៊ុំដឹងថាម្តាយរបស់អ៊ុំគាត់កើតនៅថ្ងៃណាខែណាឆ្នាំណាទេអ៊ុំ?

ខ៖ អត់ដឹងខ្ញុំអត់បានសួរបាននាំអីជំនាន់ចាស់ណឹងអត់ទេ អត់ដូចជំនាន់នេះ ខ្ញុំអត់ដឹងទេ។

ក៖ ចុះអ៊ុំដឹងថាពួកគាត់កើតនៅកន្លែងណាអត់ទេអ៊ុំ?

ខ៖ ម៉ែខ្ញុំអីណឹងកើតនៅស្រុកពាមគងណឹង។

ក៖ ចាស ចុះអ៊ុំមានដឹងថាឪពុកម្តាយរបស់អ៊ុំគាត់ធ្វើការអីទេដើម្បីចិញ្ចឹមជីវិតទេអ៊ុំ?

ខ៖​ ធ្វើស្រែ។

ក៖ ចុះឪពុកម្តាយរបស់អ៊ុំគាត់មានលក្ខណៈបែបណាដែរអ៊ុំ?

ខ៖ អូ កំសត់ដែរ កំសត់។

ក៖ ចុះអ៊ុំបានស្គាល់អ្វីខ្លះពីគាត់ទេអ៊ុំ?

ខ៖​ អត់មានស្គាល់គ្រាន់តែដឹងថាធ្វើស្រែកំសត់មិនសូវសំបូរសប្បាយអីដូចគេទេ។

ក៖ ចុះអ៊ុំមានចងចាំរឿងអ្វីខ្លះពីឪពុកម្តាយរបស់អ៊ុំទេអ៊ុំ?

ខ៖ អត់ អត់មានចងចាំអីទេ ម៉ែខ្ញុំ ពុកខ្ញុំដឹងតែធ្វើស្រែ ធ្វើស្រូវ ធ្វើស្រែណឹងណា ដូចថាគាត់មិនធូរធារទេគ្រាន់ថាមួយរស់ៗ ខ្ញុំទៅដល់ណឹងក៏គាត់មិនបាកដែរចាសទៅនោះ មានអីខ្ញុំរាល់ថ្ងៃណឹងក៏ពិបាកដែរ មិនដឹងទៅរការងារអីធ្វើ។

ក៖ ចាស ចឹងឪពុកម្តាយរបស់លោកអ៊ុំ គាត់មានធ្លាប់ប្រាប់រឿងកាលពីគាត់នៅក្មេងទេអ៊ុំ?

ខ៖​ អត់ទេ អត់ដែលនិយាយទាល់តែសោះណឹង គាត់អត់ដែលនិយាយប្រាប់យើងទេ ពិបាកប៉ុណ្ណាក៏មិនប្រាប់យើងដែរ។

ក៖ ចាសចុះអ៊ុំមានចាំឈ្មោះជីដូន ជីតា ខាងម្តាយអ៊ុំទេ?

ខ៖​ ជីដូនខ្ញុំឈ្មោះយាយ ហឹន។

ក៖ ចាសចុះខាងឪពុកវិញ?

ខ៖​ ឈ្មោះយាយគឹម។

ក៖ ចុះអ៊ុំដឹងថាគាត់កើតនៅឆ្នាំណាទេ?

ខ៖ អត់ដឹងទាល់តែសោះ បើកើតមិនទាន់គាត់ផង ដឹងម៉ែខ្ញុំហៅខ្ញុំហៅតាមទៅ

ក៖ ចាសចុះអ៊ុំមានដឹងគាតកើតនៅកន្លែងណាអត់ទេ?

ខ៖ អត់ដឹងទេ ដឹងតែនៅស្រុកពាមគងម៉ង។

ក៖ ចុះឪពុកម្តាយអ៊ុំគាត់ធ្លាប់ពីរឿងជីដូនជីតាដល់អ៊ុំអត់ទេអ៊ុំ?

ខ៖ អត់ អត់ដែលនិយាយអីសោះហើយ។

ក៖ ចឹងក្រុមគ្រួសារអ៊ុំរស់នៅក្នុងខេត្តនេះអស់រយៈពេលប៉ុន្មានឆ្នាំហើយអ៊ុំ?

ខ៖ ដូចថាស្រុកកំណើតគាត់នៅណឹងម៉ង ស្រុកកំណើតគាត់នៅស្រកកំពង់សៀមណឹងម៉ង អេមិនមែនកំពង់សៀមទេ កំពង់មាស។

ក៖ ចាសចុះអ៊ុំមានបងប្អូនសាច់ញាតិរស់នៅក្រៅប្រទេសក្រៅពីស្រុកខ្មែរយើងទេអ៊ុំ?

ខ៖ អត់មានទេ ខ្ញុំអត់មានទេ។

ក៖ ចុះអ៊ុំ ស្វាមីរបស់អ៊ុំគាត់មានឈ្មោះអ្វីដែរ?

ខ៖ ឈ្មោះតាអេន។

ក៖ ចុះអ៊ុំរៀបអាពាហណ៍ពិពាហណ៍ជាមួយអ៊ុំប្រុសតាំងពីពេលណាដែរអ៊ុំ?

ខ៖ នៅឆ្នាំ១៩៧០គត់ ៧០ណឹងឯង ដល់៧១មានបាញ់បោះណឹងណា រត់ផ៉ាយក្រញុំជើង។

ក៖ ចុះអ៊ុំចាំខែឆ្នាំទេអ៊ុំ? ខែឆ្នាំដែលអ៊ុំរៀបអាពាហណ៍ពិពាហណ៍ជាមួយអ៊ុំប្រុសណា?

ខ៖ អត់ចាំទេ អត់ចាំសោះ។

ក៖ ចុះការរៀបអាពាហណ៍ពិពាហណ៍របស់អ៊ុំណឹងរៀបចំដោយឪពុកម្តាយ ឬ រៀបចំដោយខ្លួនឯង?

ខ៖ អត់ទេម៉ែទុកដាក់ឪទុកដាក់ ជំនាន់នោះសុទ្ធតែចឹងហើយ ម៉ែទុកដាក់ឪទុកដាក់ត្រឹមត្រូវចឹងណា ចាស់ទុំចឹងណា។

ក៖ ចុះអ៊ុំទទួលបានថ្លៃជំនូនពីអ៊ុំប្រុសដែរទេ?

ខ៖ បាន ជំនាន់ណឹងគេជូន១០តុ។

ក៖ ចាស ចឹងអាចប្រាប់ពីពេលវេលាដែលអ៊ុំបានជួបគ្នាដំបូងនៅឯណាដែរទេអ៊ុំ?

ខ៖ គេមកនៅស្រុកពាមគងណឹងម៉ង។

ក៖ ចុះអ៊ុំស្រលាញ់គ្នាដំបូងដោយរបៀបណាដែរអ៊ុំ?

ខ៖​ អត់ កាលណឹងគ្មានដឹងស្រលាញ់ដឹងអីទេអតដឹងអីទេ ជំនាន់ណឹងអត់ដឹងអីទេ។

ក៖ ចាសចុះអ៊ុំចេះអាចនិងចេះសរសេរភាសាខ្មែរទេអ៊ុំ?

ខ៖ អត់បានចេះអីណឹងគេទេខ្ញុំ អត់សោះអត់ចេះអីម៉ង ម៉ែខ្ញុំឪខ្ញុំមិនឲ្យរៀនណាខ្លាចទៅចឹងទៅ ខ្ញុំស្តាយខ្លួនចង់ងាប់។

ក៖ ចុះអ៊ុំបានទៅរៀនទេអ៊ុំ?

ខ៖ អត់បានទេ រៀនអក្ខរកម្មមើលតែឈ្មោះគេស្រួលមើលដាច់ទៅមិនស្រួលមើលមិនដាច់ទៅ តែដៃជើងច្រើនក៏មិនមើលដាច់ផង។

ក៖ ចុះកាលអ៊ុំទៅរៀនអក្ខរកម្មណឹងទៅរៀននៅឯសាលាណាវិញអ៊ុំ?

ខ៖ សាលា គេហៅសាលាអាកាគយ បានប្រហែល២ខែគេថាចេះហើយ អូអត់ចេះអីផងថាចេះហើយ។

ក៖ ចាសចុះអ៊ុំចេះភាសាអ្វីផ្សេងក្រៅពីភាសាខ្មែរយើងទេអ៊ុំ?

ខ៖ ចេះតែភាសាខ្មែរយើងម៉ងអីក៏អត់ចេះដែរ។

ក៖ ចុះអ៊ុំមានមិត្តភិក្តស្និតស្នាលធំធាត់មកជាមួយគ្នាទេអ៊ុំ?

ខ៖ អត់ទេ អត់មានទេខ្ញុំ ដូចអត់មានម៉ងអ្នកស្និតស្នាលដូចថាអង្គឯង ខ្ញុំអត់ចេះមានពួកម៉ាក់ពួកអីទេអត់សោះ ជំនាន់ដើមចេះមានពួកម៉ាក់អីដូចឥឡូវ។

ក៖ ចុះអ៊ុំធ្លាប់ធ្វើការនៅវាលស្រែអីទេអ៊ុំ?

ខ៖ ស្ទូងស្រូវណឹងណា​ ស្ទូងស្រូវនាំកូនវាឲ្យស្ទូងណឹងណា នាំស្ទូងម៉ោង៥ឡើងមកដកសំណាបឲ្យគេភ្ជួរ ព្រលឹមឡើងម៉ោង៦ស្ទូង ម៉ោង៧ចុះស្ទូង ម៉ោង១១បានគេឲ្យឡើង ម៉ោង១គេឲ្យចុះទៀតទល់តែម៉ោង៥ ងងឹតពីមពោមកូនដាក់ឲ្យយាយៗមើល ចឹងណាក្មួយហត់ណាស់ក្មួយ។

ក៖ ចុះអ៊ុំធ្លាប់ប្រកបអាជីវកម្មបែបលក្ខណៈគ្រួសារអីទេអ៊ុំ ដូចជាចិញ្ចឹមគោ ចិញ្ចឹមជ្រូក ចិញ្ចឹមមានអីណាអ៊ុំ?

ខ៖ ចិញ្ចឹមជ្រូកពីដើមចិញ្ចឹមមែន ចិញ្ចឹមបាន៤ជ្រូកគត់ ដល់ចិញ្ចឹមក្រោយៗចិញ្ចឹមមិនបាន ចិញ្ចឹមដឹងតែងាប់ខ្ញុំឈប់ចិញ្ចឹមទៅបាន៤ជ្រូក។

ក៖ ចឹងអ៊ុំធ្លាប់ប្រកបមុខរបស់អ្វីដែរដើម្បីចិញ្ចឹមជីវិតដែរអ៊ុំ?

ខ៖ ខ្ញុំពីដើមត្បាញក្រមារស៊ីឈ្មួលគេទេ មិនមានត្បាញខ្លួនឯងទេគេជួលយើង មួយតម្លៃវា៥រៀលពីដើមណា។

ក៖ ចាស ចុះអ៊ុំធ្លាប់ធ្វើអ្វីផ្សេងទៀតទេអ៊ុំ?

ខ៖ អត់ទេមានតែត្បាញម៉ង ត្បាញក្រមារតែប៉ុណ្ណឹងទេស្រុកខ្ញុំនោះ ហើយនិងស្រូវពុកខ្ញុំពង្រស់គេអត់មានស្ទូងអីដូចជំនាន់អាពតទេ ចេះស្ទូងស្រូវជំនាន់អាពតទេ ស្ទូងមិនជាប់គេយកទៅហើយឲ្យស្ទូងទាល់តែជាប់។

ក៖ ចាស តាំងពីក្មេងរហូតមកដល់ពេលនេះតើជីវិតរបស់អ៊ុំមានការផ្លាស់ប្តូរអ្វីដែរអ៊ុំ?

ខ៖ ផ្លាស់ប្តូរអីកូនអើយ ចាស់ចឹងទៅមិនធ្វើអីទេ ធ្វើអីមិនកើតទេ។

ក៖ ចាសចុះអ៊ុំចូលចិត្តពិសារម្ហូបអ្វីដែរអ៊ុំ?

ខ៖ ប្រហើរក៏ចេះ សាច់ក៏ចេះតាមដំណើរណឹងណាយយើងកំសត់ធ្វើតាមកំសត់ចាសមិនមានឆ្ងាញ់ណារាល់ថ្ងៃទេក្មួយស្រីអើយ ចាសកំសត់ណាស់។

ក៖ តាំងពីក្មេងៗមកអ៊ុំចូលចិត្តលេងល្បែងប្រជាប្រិយអ្វីខ្លះដែរអ៊ុំ?

ខ៖ អត់ដែលចេះលេងអីណឹងគេទេអត់សោះម៉ង ធំឡើងដឹងតែត្បាញ។

ក៖ ចុះអ៊ុំមានចងចាំចម្រៀងណាដែលអ៊ុំចេះតាំងពីតូចរហូតមកដល់ពេលឥឡូវទេអ៊ុំ?

ខ៖ អត់ចេះច្រៀងអីណឹងគេទេក្មួយអើយ មិនចេះអីម៉ងខ្ញំ អត់តែម៉ងណឹងណា អត់ចេះអីទេ ថាល្ងង់ម៉ងណា។

ក៖ ចាសចុះអ៊ុំចូលចិត្តស្តាប់បទចម្រៀងអីអត់អ៊ុំ?

ខ៖ ឥឡូវណឹងដល់ចាស់ទៅស្តាប់ទៅដូចកំសត់ពេកទៅមិនចង់ស្តាប់មិនចង់អីទេ កំសត់ថាកំសត់អត់ចាំទេ លឺតែស្មូតណឹងកាន់តែកំសត់ទៀត បើភ្លេងការគេលេងក្នុងទូរស័ព្ទអីណឹង កំសត់ណាស់បិទហើយ។

ក៖ ចុះក្នុងក្រុមគ្រួសារអ៊ុំមាននរណាចេះលេងឧបរកណ៍តន្រ្តីអីទេអ៊ុំ?

ខ៖ អត់មានទេ។

ក៖ តើផ្ទះរបស់អ៊ុំមានលក្ខ​ណៈបែបណាដែរអ៊ុំតាំងពីនៅក្មេងរហូតមកដល់ឥឡូវនេះ?

ខ៖ ផ្ទះស្បូវទេពីមុនមកនោះ គ្មានបានផ្ទះក្បឿងណឹងគេទេ កំសត់ចឹងណា។

ក៖ តើផ្ទះណឹងអ៊ុំធ្វើខ្លួនឯង ឬក៏ជួលគេសាងសង់?

ខ៖ ធ្វើខ្លួ​នឯង។

ក៖ ចាស ចុះអ៊ុំធ្វើផ្ទះណឹងពីនរណាគេដែរអ៊ុំ?

ខ៖ ពីពុកខ្ញុំ ជំនាន់ពុកខ្ញុំ។

ក៖ អ៊ុំប្រើឧបករណ៍អ្វីខ្លះដើម្បីសាងសងដែរអ៊ុំ?

ខ៖ ពុកខ្ញុំអ្នកធ្វើខ្ញុំអត់ដឹងទេ កើតមកនៅជាមួយឪពុក។

ក៖ ចុះអ៊ុំមានជំនាញអ្វីខ្លះពីក្រុមគ្រួសារអ៊ុំដែរទេ?

ខ៖ មានអី មានតែមួយមុខណឹងត្បាញក្រមារ ត្បាញណឹងស៊ីឈ្មួលគេទៀតមិនមែនធ្វើរបស់ឯងទៀត ស៊ីឈ្មួលគេខ្ញុំថាមួយ៥រៀលជំនាន់នោះ។

ក៖ អ៊ុំអាចនិយាយប្រាប់បានទេអ៊ុំពីរឿងលំបាកក្នុងជីវតរបស់អ៊ុំ មិនថាអ្វីកើតឡើងខ្លះអ៊ុំ?

ខ៖ វាដូចជាកំសត់ជាងគេពិបាកចឹងណា ដូចថាវាក្រ ក្រដល់ក្រវាលំបាក លំបាកនឹកតែលំបាក។

ក៖ ចឹងអ៊ុំធ្វើអ្វីខ្លះដើម្បីឆ្លងកាត់ការលំបាកណឹង?

ខ៖ ឆ្លងកាត់ត្បាញក្រមារ ឆ្លងកាត់ជំនាន់ប៉ុល ពតណឹង ស្ទូងស្រូវណឹងគ្មានធ្វើអីទេគេឲ្យតែស្ទូងស្រូវ ទៅៗស្ទូងស្រូវម៉ង គេអត់ឲ្យនៅ

ធ្វើការលើ ស្ទូងតែស្រូវមកផុតគេដាច់បានស្រលាស់ខ្លួនម៉ង ស្ទូងស្រូវរហូតក្មួយអើយក្មួយ ថានឹកទៅវាកំសត់ណាស់គេបានៅលើឯងនៅនឹងទឹកស្ទូងស្រូវ រហូតម៉ង។

ក៖ ចុះអ៊ុំមានបទពិសោធន៍ល្អៗអ្វីខ្លះដែរនៅក្នុងជីវិតរបស់អ៊ុំ ដូចជាពេលវេលាសប្បាយអីចឹងណាអ៊ុំ?

ខ៖ សប្បាយចិត្តតិចវិញពេលមានកូនធំៗអស់ បានរាងធូរតិច ដូចគ្មានសប្បាយកំសត់រហូត កំសត់ណាស់។

ក៖​ ចាសអ៊ុំ កាលពីនៅក្មេងអ៊ុំមានក្តីស្រម៉ៃអ្វីខ្លះដែរអ៊ុំពេលអ៊ុំធំឡើងណា?

ខ៖ គ្មានស្រម៉ៃអីថាស្រួលទេ សប្បាយណឹងគេទេ ចឹងបានខ្ញុំថាពីក្មេងដល់ចាស់អត់មានសប្បាយចិត្ត អត់ដល់សព្វថ្ងៃនេះ។

ក៖ ចុះសិនជាអ៊ុំអាចប្រាប់ទៅកាន់កូនចៅជំនាន់ក្រោយៗរបស់អ៊ុំ តើអ៊ុំនឹងផ្តាំផ្ញើរអ្វីដល់ពួកគាត់ដែរ?

ខ៖ មិនដែលបានប្រាប់វាទេ បើប្រាប់វាទៅវាឯងវិញលូវណឹង។

ក៖ តើអ៊ុំមានអ្វីចង់ផ្តាំផ្ញើរប្រាប់ទៅពួកគាត់ជំនាន់ក្រោយៗទេអ៊ុំ?

ខ៖ គេបានស្រួលទៅគេក្តីសុខទៅមិនដែលផ្តាំផ្ញើរអីគេទេ ក្មួយអើយខ្លាចគេស្តីឲ្យទៀតណឹង។

ក៖ ចាសអ៊ុំមានអ្វីទៀតទេអ៊ុំ?

ខ៖ អត់។

ក៖ ចាស ចឹងខ្ញុំសូមថ្លែងអំណរគុណដែលអ៊ុំបានចំណាយពេលវេលាដើម្បីឲ្យខ្ញុំមកសម្ភាសន៍អ៊ុំ ចាសខ្ញុំសូមជូនពរឲ្យអ៊ុំមានសុខភាពល្អ និងមានសុភមង្គលណាអ៊ុំ ចាសអរគុណច្រើនណាអ៊ុំ។

ខ៖ ចាស។